દરમિયાન અબજોપતિ જ્વેલર નીરવ મોદીએ પીએનબી દ્વારા તેમના પર મુકાયેલા આરોપો નકારી કાઢ્યા છે તેમ તેમના વકીલ વિજય અગરવાલે જણાવ્યું હતું. નીરવ મોદીના વકીલ વિજય અગરવાલે પીએનબી દ્વારા દાખલ કરાયેલી પોલીસ ફરિયાદનો ઉલ્લેખ કરતાં કહ્યું કે આ કેસમાં કશું જ નથી. ટુજી અને બોફોર્સ કેસ જેવા આ કેસના હાલ થવાના છે. અગરવાલે નીરવ મોદીના પીએનબી સાથેના વ્યવહારો વિશે કહ્યું કે દરેક વ્યવહારના દસ્તાવેજો છે. નીરવ મોદીની કંપનીઓ સાથે વ્યવહારો પર થતી તમામ ફી પીએનબીએ નિયમિત રીતે વસૂલી છે. અગરવાલે નીરવ મોદી દેશ છોડી ભાગી ગયા હોવાના અહેવાલ બદલ સામો સવાલ કરી કહ્યું કે રૂ. પાંચ હજાર કરોડની સંપત્તિ મૂકીને કોઈ શું કામ ભાગી જાય? જોકે નીરવ મોદી ક્યારે પાછા આવશે તે સવાલનો જવાબ આપ્યો નહોતો .નીરવ મોદીના કેસમાં તમે કેવી કાયદાકીય વ્યૂહરચના અપનાવશો તે વિશે અગરવાલે કહ્યું કે ચાર્જશીટ દાખલ ન થાય ત્યાં સુધી કોઈ વ્યૂહરચના ન ઘડી શકાય. ઉલ્લેખનીય છે કે અગરવાલ ટુજી કૌભાંડને લગતા કેટલાક કેસોમાં પણ વકીલ રહ્યા હતા.